Fenomen rar într-o clădire de birouri din centrul Capitalei! Aurel, un tânăr angajat al unei companii, a găsit loc de parcare imediat ce a sosit, deşi îşi luase o marjă generoasă. Acum, bărbatul e nevoit să frece menta trei ore, fără cea mai vagă idee despre ce ar putea să facă până începe programul.

„E 6:03 şi toată lumea vine la 9, că trebuie să se învârtă să găsească loc de parcare. Ce fac? Mă apuc de lucru? Îmi instalez nişte jocuri? Trag un pui de somn sub birou? Iau un Uber până acasă şi trag un pui de somn acolo?”, se frământă Aurel.

Oamenii de ştiinţă spun că nu-l pot ajuta, pentru o asemenea situaţie neexistând o procedură standard. „E ca o eclipsă totală ce-a păţit Aurel. Se întâmplă o dată în viaţă. N-aş şti ce să-i recomand, că eu în fiecare dimineaţă dau ture în jurul institutului, să găsesc un loc de parcare!”

